**Referat**

**Emne:** Bestyrelsesmøde

**Dato**: 5. dec. 2023 kl. 14.00-16.00

Sted: IBOS, Rymarksvej 1, 2900 Hellerup, lokale M1.

## Deltagere:

Ask Abildgaard, DBS, forperson for bestyrelsen

Claus Bjørn Billehøj, Partner Mobilize Strategy Consulting

Elsebeth Mortensen, psykolog IBOS

Erik Vinding, Borgerrepræsentationen København

Kristine Henriksen, KKR, Gladsaxe Kommune

Marie Fasmer, centerchef IBOS

Nick Elhøj, Interessegruppen for erhverv

Nils Bo Hermansen, LFBS

Pia Boisen, Region H

Silas Balder Erichsen, administrationschef IBOS

Dorthe Marie Degn, referent IBOS

## Afbud:

Jes Diemer, lærer IBOS

Louise Bøttcher, DPU/Aarhus Universitet

Klaus Poulsen, KL, Hørsholm Kommune

Mikkel Enok Pedersen, DBSU

## Ad. Pkt. 1. Præsentationsrunde

Elsebeth Mortensen går på pension ved årsskiftet og udtræder derfor af bestyrelsen. Ask Abildgaard takkede både personligt og på bestyrelsens vegne for Elsebeths deltagelse i bestyrelsesarbejdet, og for hendes mangeårige indsats på synsområdet, ikke mindst i forhold til de mange personer med nedsat syn og deres pårørende, hun gennem årene har hjulpet.

## Ad. Pkt. 2. Eventuelle rettelser til referatet den 9. marts 2023

Referatet fra sidste møde den 9. marts 2023 godkendes uden bemærkninger.

## Ad. Pkt. 3. Bestyrelsens forretningsorden

I forlængelse af arbejdet med at få beskrevet IBOS’ styringsvilkår i Københavns Kommune er bestyrelsens vedtægter gennemgået af jurister i Københavns Kommune. Der er i den forbindelse lavet få ændringer i vedtægternes ordlyd (gældende vedtægter er vedlagt mødematerialet). Med opdateringen af vedtægterne på plads gennemgås det fremsendte udkast til en forretningsorden for bestyrelsen.

Tidligere var det skrevet ind i vedtægterne, at formanden for DBS var født formand for IBOS’ bestyrelse. En sådan bestemmelse er der ikke lovgivningsmæssigt belæg for, hvorfor det i stedet foreslås skrevet ind i forretningsordenen, at enten posten som formand eller næstformand for bestyrelsen så vidt muligt besættes med et medlem fra de af brugerorganisationerne udpegede medlemmer.

Ask Abildgaard gør klart, at han med IBOS’ formål in mente alene ser det meningsfuldt for DBS at indgå i bestyrelsesarbejdet, hvis det også fremadrettet er DBS, der holder formandsposten.

Ifølge Københavns Kommunes politik ændres fra formand til forperson, ligesom der nu er indført en næstforperson.

Desuden er der ændret procedure for referater, så referaterne er godkendt senest 4 uger efter afholdt møde.

Forretningsordenen er med ændringer tiltrædes og kan underskrives. Aks foreslår, at konstituering med udpegning af næstforperson foretages på næste møde.

Ad. Pkt. 4. Budget 2024

Det forventede budget for 2024 er 80,4 mio. kr.

IBOS har ikke mulighed for at overføre eventuelt overskud mellem budgetår, og det er på de landsdækkende ydelser svært at forudsige det kommende års træk.

Aktuelt er aktiviteten på den landsdækkende rehabilitering steget i 2023. Det er glædeligt, hvis det er udtryk for, at den nedadgående tendens er knækket. Om udviklingen fortsætter, vides først i det nye år. Landsdækkende rehabilitering dækker over det, der tidligere blev kaldt nyblinde-forløb.

Belægningen på IBOS’ SEL §§ 103, 104 og §§ 107, 108 har været stabil i 2023 og det er også forventningen ind i 2024.

Efter et ledelsesmæssigt fokus på at implementeret et ekstra ledelseslag i organisationen, sættes der nu skærpet fokus på IBOS’ projektben. Bestyrelsen foreslog, at der blev sat mål for projektindtægter for 2024.

Kristine Henriksen minder om vigtigheden af fortsat at diskutere og fastholde det højt specialiserede niveau, hvilket der er enighed om.

Orienteringen om budget 2024 tages til efterretning

**Ad. Pkt. 5. Specialeplanlægning**

I forhold til den forventeligt kommende specialeplanlægning på socialområdet er der i undervisningsministeriet iværksat et spor i forhold til specialundervisning. Her sættes blandt andet fokus på ungdomsuddannelser og herunder STU, jf. Bilag 5.

Unge med handicap er stærkt underrepræsenterede på erhvervsuddannelserne. Ask Abildgaard opfordrer til, at bestyrelsen skal interessere sig for at videregive erfaringer til embedsværket, som formentlig ikke har al den relevante viden om de små handicapgrupper.

Nils Bo Hermansen gør opmærksom på projektet *Fleksible veje til ungdomsuddannelse*, og at man i Køge er ved at etablere en erhvervsskole for unge med handicap. Erik Vinding opfordrer til at genoptage de traditionelle blinde-erhverv som kunsthåndværk.

Bestyrelsen peger på, at der er behov for IBOS’ specialviden på dette område, så flere unge kan komme i gang med en erhvervsuddannelse. Claus Bjørn Billehøj oplyser, at DI/Dansk Erhverv sammen med Region Midtjylland er undersøgende i forhold til at gøre noget på dette område.

Marie Fasmer oplyser, at IBOS’ studievejledere har haft tilbudt nye kurser til landets SPS-vejledere, og interessen har været overvældende Ask Abildgaard opfordrer IBOS til at samle op på data på årgangsundersøgelse og SPS-samarbejdet.

Ask Abildgaard opfordrer også til også at tage fat i forældrene, da de færreste overhovedet kan forestille sig deres børn gå erhvervsuddannelsesvejen. I et samfund, hvor uddannelsesfrekvensen er steget markant, har blinde og svagsynedes været stagnerende, og der er nu et gab på 30% mellem de to grupper.

Marie Fasmer oplyser, at den tidligere praksis, hvor IBOS udleverede startpakker på en forhåndsbevilling ikke længere er mulig. Til trods for et forbilledligt samarbejde med STUK omkring hurtig sagshåndtering, så udgør det en reel udfordring i forhold til at få udleveret og tilpasset hjælpemidler før studiestart. Det i sig selv er ekstra grund til at styrke samarbejde med SPS-vejlederne yderligere, så det sikres, at de er opmærksomme på at give IBOS besked.

Ask Abildgaard mener, at formuleringen *at give mulighed* *for* specialeplanlægning må formodes at give ministeren et mandat. Specialeplanlægning kan influere VISO-kontrakten.

**Pkt. 6. Drøftelse af strategisk udviklingsfokus for IBOS**

På basis af drøftelserne på bestyrelsesmødet i marts foreslår Marie Fasmer og Ask Abildgaard bestyrelsen, at uddannelse og beskæftigelse udgør et prioriteret fokus for møderne i 2024.

Argumentationen er, at kun 52% blandt blinde og svagsynede i den erhvervsaktive alder opnår en kompetencegivende uddannelse, og at beskæftigelsesgraden for målgruppen de sidste 10 år i bedste fald er stagneret

IBOS har stor viden og erfaring med beskæftigelsesindsatser, og sælger forløb på takst under Lov om aktiv beskæftigelsesindsats, men IBOS har ikke et selvstændigt opdrag i forhold til beskæftigelse på samme måde som er tilfældet i forhold til social- og specialundervisningsområdet.

Marie Fasmer blev bedt om kort at orientere om IBOS’ nuværende indsatser i forhold til uddannelse og beskæftigelse. Udover STU og undervisning i kompenserende strategier løftes IBOS’ indsatser i denne sammenhæng af studievejledere og arbejdsmarkedskonsulenter, studie- og arbejdsmarkedsmentorer, og via vejledende kurser som *På vej til Arbejdsmarkedet,* via netværksinitiativer og praktikker.

Bestyrelsen bakker op om temaforslaget og ønsker, at bestyrelsens drøftelser omsættes tilbage i driften, gerne som projekter, og at drøftelserne i videst mulige omfang også omsættes til noget, som bestyrelsesmedlemmerne tager med sig udenfor IBOS.

Det blev foreslået at drøfte mentorrollen på et af møderne i 2024. På førstkommende møde i 2024 ønskes etableret en fælles baseline i forhold til, hvad vi ved. Både DBS og IBOS har data på området, som kan udgøre et fælles afsæt for bestyrelsens kommende drøftelser.

**Pkt. 7 Evt.**

Mødedatoer for det kommende år er:

Tirsdag den 12. marts 2024, kl. 14.00-16.00

Tirsdag den 4. juni 2024, kl. 14.00-16.00

Tirsdag den 24. september 2024, kl. 14.00-16.00

Tirsdag den 3. december 2024, kl. 14.00-16.00